Document ID: 32013R0887

REGULAMENTUL DELEGAT (UE) NR. 887/2013 AL COMISIEI
din 11 iulie 2013
de înlocuire a anexelor II și III la Regulamentul (UE) nr. 211/2011 al Parlamentului European și al Consiliului privind inițiativa cetățenească
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 16,
întrucât:
(1)
Articolul 4 alineatul (1) din Regulamentul (UE) nr. 211/2011 prevede că organizatorii unei propuneri de inițiativă cetățenească trebuie să înregistreze propunerea în registrul Comisiei, furnizând informațiile stabilite în anexa II la regulamentul menționat.
(2)
Informațiile din anexa II trebuie modificate pentru a facilita verificarea de către Comisie a respectării criteriilor de înregistrare stabilite la articolul 4 alineatul (2) litera (a), pentru a se asigura o soluționare administrativă adecvată a cererilor de înregistrare și pentru a facilita comunicarea între organizatori și Comisie pe parcursul procedurii privind inițiativa cetățenească.
(3)
Șase state membre au solicitat modificări ale datelor cerute în formularele prevăzute în anexa III la Regulamentul (UE) nr. 211/2011.
(4)
Comisia este autorizată să modifice anexele II și III la regulament în conformitate cu articolul 290 din TFUE. În ceea ce privește anexa III, Comisia ar trebui să ia în considerare informațiile transmise de statele membre.
(5)
Mai mulți organizatori de inițiative înregistrați la Comisie colectează în prezent declarații de sprijin în conformitate cu articolul 5 din Regulamentul (UE) nr. 211/2011; este necesar să li se permită acestora să utilizeze atât versiunile formularelor stabilite în anexa II la prezentul regulament, cât și versiunile anterioare ale acestora,
ADOPTĂ PREZENTUL REGULAMENT:
Articolul 1
Regulamentul (UE) nr. 211/2011 se modifică după cum urmează:
(a)
anexa II se înlocuiește cu textul din anexa I la prezentul regulament;
(b)
anexa III se înlocuiește cu textul din anexa II la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Formularele conforme cu anexa III din Regulamentul (UE) nr. 211/2011 din versiunea aflată în vigoare înainte de intrarea în vigoare a prezentului regulament pot fi utilizate în continuare pentru colectarea declarațiilor de sprijin din partea semnatarilor pentru propunerile de inițiativă cetățenească care au fost înregistrate în temeiul articolului 4 din Regulamentul (UE) nr. 211/2011 înainte de data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iulie 2013.

Labels: 10
12
15